钦定古今图书集成/方舆汇编/职方典/第1470卷 > 《点苍山歌》前人
## 钦定古今图书集成/方舆汇编/职方典/第1470卷 > 《点苍山歌》前人

点苍山高蹑空，连峰十九如挂弓。峰峰流泉落涧底，
下浸榆叶函山东。高山积雪照人眼，六月飞堕随罡
风。寒光飞翠迸马首，太阴颢气摩苍穹。我闻点苍有
奇石，胡自山苍石还白。岂是阴崖太古雪，化作瑶华
点空碧。玉宇璚楼亘终古，影落榆河惊水府。骊龙弄
珠蛟起舞，吐炬燃天作风雨。洪涛不没大鹳洲，瞥然
大地如欲浮。四时变态更谲幻，深山巨泽良悠悠。我
欲乘风御天阙，排云直踏中峰裂。珊瑚出水月未高，
倦来且嚼山头雪。